Die Leeu van Al-lat of Al-lāt was ’n antieke standbeeld voor die Tempel van Al-lat in die wêrelderfenisgebied Palmyra, Sirië. Dit is in die 1ste eeu n.C. van kalksteen gemaak, en was 3,5 m hoog en het 15 ton geweeg. Die standbeeld is in 1977 deur ’n groep Poolse argeoloë ontdek. Dit is in stukke aangetref omdat dit reeds in antieke tye gebruik is vir die tempel se fondament. Ná die ontdekking is die stukke weer aanmekaargesit voor die ingang na die Palmyra-museum. Die beeld het eindelik weer soos die oorspronklike gelyk: ’n reliëf wat uit die muur te voorskyn kom. Op 27 Junie 2015, tydens die Siriese Burgeroorlog, is die beeld deur die ekstremistiese militante groep Islamitiese Staat in Irak en die Levant (ISIL) verwoes nadat hulle Palmyra in 2015 oorgeneem het. Kevin Butcher (2003). Roman Syria and the Near East. Getty Publications. p. 309. ISBN 0892367156. "Isis militants destroy 2,000-year-old statue of lion at Palmyra". The Guardian (in Engels). Geargiveer vanaf die oorspronklike op 7 Januarie 2020. Besoek op 3 Julie 2015.